Макъамэр къызыдалъхуа композитор
УФ-мрэ КъБР-мрэ гъуазджэхэмкIэ щIыхь зиIэ я лэжьакIуэ, Къэбэрдей-Балъкъэрым и Къэрал саугъэтым, Къандур Мухьэдин и цIэр зезыхьэ дунейпсо саугъэтым я лауреат, ЩIДАА-м хэт, композитор Молэ Владимир и ныбжьыр щэкIуэгъуэм и 2-м илъэс 80 ирикъуащ.
Дызэрыгушхуэ композитор Молэ Владимир Лил и къуэр Аруан щIыналъэм хыхьэ Джэрмэншык къуажэм 1940 гъэм къыщалъхуащ. Ар макъамэм дезыгъэхьэхар пшынауэ Iэзэу щыта и анэ СэIихьэтщ. ПэщIэдзэ классхэм усэхэмрэ Iуэтэжхэмрэ тхын щыщIидзащ Молэм. Абы щыгъуэ и усэхэм макъамэ ящIилъхьэжырт. АдыгэбзэмкIэ и егъэджакIуэ Къашыргъэ ХьэпащIэ куэдкIэ къыдэIэпыкъуащ, и тхыгъэхэр щригъэлъэгъуами, КIуащ БетIал иригъэджэну чэнджэщ къритащ.
Молэр иджыри курыт еджапIэм щIэсу щэнхабзэмрэ гъуазджэмрэ дахьэхат. ЩоджэнцIыкIу Алий и цIэр зезыхьэ Къэбэрдей къэрал драмэ театрым игъэлъагъуэхэм ящыщу «Дахэнагъуэ», «Къамботрэ Лацэрэ», «Къанщобийрэ Гуащэгъагърэ», нэгъуэщI лэжьыгъэхэр фIыуэ илъэгъуат. Курыт еджапIэ нэужьым Налшык и Музыкэ училищэм щIэтIысхьэну мурад ищIащ Владимир. Экзаменыр Iызыхыр IуэрыIуатэдж, композитор, пианист цIэрыIуэ Шейблер Трувор, Къэбэрдей-Балъкъэр къэрал филармонием и унафэщIу щыта, тхакIуэ цIэрыIуэ ХьэхъупащIэ Хьэжбэчыр, композитор Къардэн Хьэсэн сымэт. И мандолинэм еуэурэ, къафи щIигъужауэ, езым нэмыщI нэгъуэщIым апхуэдэ зэфIэкI имыIэу къыщыхъужу уэрэд щыжиIэм, ХьэхъупащIэ Хьэжбэчыр къигъэувыIэжат: «Умуслъымэнмэ, Молэ, зэ къызэтеувыIэж, хъунщ ар, укъыдощтэ, укъыдощтэ», — жиIэри. Шейблери абы и псалъэм пищат: «Флъагъуркъэ, щыIэщ зэфIэкI зиIэ ныбжьыщIэхэр. Дэ къуажэхэм дыщолъыхъуэ, абы щыгъуэм мыбы хуэдэ цIыкIухэм уэрамым къыщакIухь».
Музыкэ училищэм щIэсу абы итхащ «Налшык папщIэ» (псалъэхэр Щоджэн Хьэбас ейщ), «СыпхуэзэхукIэ щэхуу укъызоплъ» (Балъкъэр Фоусэт), итIанэ «Лэскэн хъыджэбз» уэрэдхэр. Училищэр ехъулIэныгъэкIэ къиуха нэужь, Саратов къалэм и консерваторием, къыкIэлъыкIуэу Тбилиси дэт консерваторием и аспирантурэм щеджащ. Абы щыгъуэ и гъэсакIуэу, егъэджакIуэу щытащ СССР-м и цIыхубэ артист, Социалист Лэжьыгъэм и ЛIыхъужь, куржы, дунейпсо классикэм фIыуэ хэзыщIыкIыу щыта Баланчивадзе Андрей и деж.
И ныбжьэгъухэр и гъусэу
Молэ Владимир и унагъуэр.
Композиторым жэуаплыныгъэ зыпылъ щэнхабзэ, гъуазджэ IэнатIэ зэмылIэужьыгъуэ куэд ирихьэкIащ. 1965 — 1967 гъэхэм Молэр Налшык дэт Музыкэ училищэм и егъэджакIуэу лэжьащ. КъыкIэлъыкIуэ илъэсхэм ар КъБР-м и Къэрал филармонием и художественнэ унафэщIу, республикэм щэнхабзэмкIэ и министрым и къуэдзэу, Щэнхабзэмрэ гъуазджэмкIэ колледжым и унафэщIу, Къэбэрдей-Балъкъэр радиом щэнхабзэмкIэ и къудамэм и лэжьакIуэу щытащ. А IэнатIэхэм щыпэрыта зэманым Молэм адыгэ щэнхабзэм и зыужьыныгъэм, щIэблэм я гъэсэныгъэм хэлъхьэныгъэфI хуищIащ.
Макъамэр зи Iэпэгъу Молэ Владимир и лэжьыгъэхэр ди лъэпкъым и дыщэ гъэтIылъыгъэхэм ящыщ хъуащ. Адыгэ щэнхабзэм и тхыдэм япэ дыдэу къыхыхьа, Акъсырэ Залымхъан и пьесэр зи лъабжьэ «Дахэнагъуэ» оперэр (1965 гъэ) зи IэдакъэщIэкIыр Молэ Владимирщ. Ар итхат Саратов дэт къэрал консерваторием щыщеджа зэманым. Абы и япэ актыр ягъэлъэгъуакIэт еджапIэр къыщиух илъэсым. А оперэр адыгэбзэкIэ зыгъэзэщIа хорым нэгъуэщI лъэпкъхэм щыщхэри гъунэжу хэта пэтми, макъамэр гукIи псэкIи зыхащIащ. Ар щыхьэт тохъуэ композиторым зэфIэкI ин зэриIэм. ИужькIэ Антокольский Александр и пьесэмкIэ итхащ «Лусэ цIыкIу аслъэным ипхъущ» сабий оперэр (1982 гъэ), ЩоджэнцIыкIу Алий къызэралъхурэ илъэси 100 щрикъум ирихьэлIэу нигъэсащ ЩоджэнцIыкIу Алий и поэмэр и лъабжьэу Шортэн Аскэрбий итха «Къамботрэ Лацэрэ» пьесэм къытрищIыкIа «Къамботрэ Лацэрэ» оперэр (2000 гъэ). «Бгыхэм я хъыбар» япэ лъэпкъ балетым и либреттэр (1971 гъэ) итхащ. КъищынэмыщIауэ, симфоние тхыгъэ, кантатэ, уэрэд, романс зыбжанэ и Iэдакъэ къыщIэкIащ. Апхуэдэхэщ Шортэн Аскэрбий и пьесэр зи лъабжьэ «Псэлъыхъу къагъэпцIахэр» («Обманутые женихи», 1970), «Тхьэлъанэ» («Заклинание», 1976) опереттэхэр. Молэм уэрэджыIакIуэхэм, хорым, симфоние оркестрым хэтхэм яхуитхащ «ТекIуэныгъэм и пщэдджыжь» («Утро победы», 1975) ораториер. Тхыгъэм къеджэм, уэрэджыIакIуэм, хорым, симфоние оркестрым яхуэгъэзауэ итхащ «ФедаIуэ — мыр гъащIэм и къежьапIэщ» («Слушайте — это рождение жизни», 1975) поэмэр. УэрэджыIакIуэм, хорым, симфоние оркестрым ягъэзэщIэну итхащ «Насып жыг» («Дерево счастья», 1969) кантатэр. Абы и Iэдакъэ къыщIэкIащ «Балетым папщIэ сюититху» («Пять балетных сюит», 1971 — 1975); «Концертым папщIэ лезгинкэ» («Концертная лезгинка», 1973), «Адэжь Хэкум» («В родном краю», 1974) поэмэр, флейтэмрэ симфоние оркестрымрэ ягъэзэщIэну концертыр (1973), скрипкэрэ фортепианэкIэ ягъэзэщIэну пьесэхэр, виолончелрэ фортепианэкIэ ягъэзэщIэну балладэр (1973), макъымрэ фортепианэмрэ ягъэзэщIэну, ЩоджэнцIыкIу Алий и псалъэхэр зыщIэлъ циклыр (1976), къэбэрдей, балъкъэр усакIуэхэм ядитха уэрэдхэр (псалъэм папщIэ, Щоджэн Хьэбас и псалъэхэр зыщIэлъ «Ильич и къуэрылъхухэр» («Внучата Ильича» циклыр, Гъубжокъуэ Лиуан дитха «НэкIуэж щэбэтым къуажэм» уэрэдыр, нэгъуэщIхэри, драмэ спектаклхэм яхуитха макъамэхэр (къэбгъэлъагъуэмэ, «Лашын», 1966), «Къэрэмырзэкъуэрэ пащтыхь гуащэ ябгэмрэ» («Карамизоко и коварная царица», 1970), «Лъагъуныгъэмрэ лIыгъэмрэ» («Любовь и мужество», 1971), «Мазэгъуэ жэщым» («В лунную ночь», 1975), «Къамботрэ Лацэрэ», 1976). Нэхъ иужькIэ къыдигъэкIа лэжьыгъэхэм ящыщщ — «Из истории фольклорной музыкальной культуры Кабардино-Балкарии» (2012) тхылъ купщIафIэр. Молэм и IэдакъэщIэкIхэр лъэпкъ макъамэ Iэмэпсымэхэм я тхыдэмрэ я мыхьэнэмрэ къадэкIуэу, ахэр къэзыгъэIурыщIэу щытахэми щIэблэр щыгъуазэу къэгъэтэджынымкIэ къощхьэпэ. Псом хуэмыдэу ахэр къагъэсэбэп макъамэ гъуазджэм хуезыгъаджэхэмрэ а IэщIагъэм и щэхухэм зыхэзыгъэгъуазэхэмрэ. Къыхэгъэщыпхъэщ, абы и лэжьыгъэхэм балъкъэрхэм я лъэпкъ макъамэ Iэмэпсымэхэми хуэфащэ гулъытэ яхуищIу зэрыщызэпкърихар.
ИщхьэкIэ къызэрыщыдгъэлъэгъуащи, Молэ Владимир и творчествэм макъамэм и жанр псори къызэщIеубыдэ, и уэрэдхэр цIыхубэм фIыуэ ялъагъу. Композиторым и уэрэдхэр щызэхуэхьэса тхылъиплI дунейм къытехьащ, музыкэ пьесэ зыбжанэ итхащ. Ар лъэпкъ уэрэдыжь куэдым хэлэжьыхьыжащ, ахэр ди зэманым декIуу къигъэщIэрэщIэжащ, лъэпкъ макъамэхэми псэщIэ яхилъхьэжащ.
Мэлбахъуэ Тимборэ и цIэр зезыхьэ Лъэпкъ къэрал библиотекэр илъэс 90 щрикъум ирихьэлIэу абы и унафэщI Емуз Анатолэрэ Молэ Владимиррэ зэдатхащ «Юбилейнэ» уэрэдыр. Молэм макъамэ хуитхащ «Бгыщхьэхэм япэгъунэгъуу» («Рядом с вершинами», 1970) телефильмым. КъыжыIапхъэщ, Молэм гуащэ театрми хэлъхьэныгъэ зэрыхуищIар. Абы макъамэ яхуитхащ «Фо кIадэ» («Бочка мёда»), «Дутик», «ЯтIагъуэм хьэпшып къыхэщIыкIынымкIэ IэпщIэлъапщIэ» («Мастер гончарного дела») спектаклхэм, КIыщокъуэ Алим, Гъубжокъуэ Лиуан, Къагъырмэс Борис сымэ, нэгъуэщI тхакIуэ куэдми я усэхэм.
Молэ Владимир макъамэ зыщIилъхьа оперэ, арие, уэрэдхэм ди нобэрей утыкуакIуэхэм я деж щIэупщIэ щиIэу ягъэзащIэ. Апхуэдэщ Азэмэт Наталье («Губгъуэм ит тхьэрыкъуэ», «Си къамылыфэ»), Молэ Артур («Дахэнагъуэ», «Анэхэм фыхуэсакъ»), нэгъуэщIхэри. Абыхэм къадэкIуэу цIэрыIуэ хъуа и уэрэдхэм ящыщщ «Iуащхьэмахуэ», «Лэскэн хъыджэбз», «Мазэгъуэ жэщ», «Налшык гугъэмрэ хъуэпсапIэмрэ я къалэщ», «Зажги, любовь, ещё одну звезду», нэгъуэщIхэри.
Адэм и лъагъуэм ирикIуэжащ и пхъуитIыр — ахэр пианисткэщ. Мадинэ Налшык и Музыкэ училищэр диплом плъыжькIэ къиухащ, Майе Москва консерваторием щеджащ. И щхьэгъусэри пшынауэ цIэрыIуэщ. Лианэ дохутырщ, нэхъыщIэ Линэ къиухащ КъБКъУ-м сервисымрэ туризмэмкIэ и факультетыр.
ТЕКIУЖЬ Заретэ.
